Document ID: 32014D0176

KOMISIJOS ĮGYVENDINIMO SPRENDIMAS
2014 m. kovo 27 d.
dėl Sąjungos finansinio įnašo koordinuotajam kontrolės planui, kuriuo siekiama nustatyti nesąžiningos prekybos tam tikrais maisto produktais mastą
(pranešta dokumentu Nr. C(2014) 1912)
(2014/176/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 66 straipsnį,
kadangi:
(1)
Komisijos rekomendacijoje 2014/180/ES (2) nurodyta, kad valstybės narės turi antrą kartą atlikti koordinuotąją kontrolę, kad būtų nustatyta, ar tebevykdoma nesąžininga prekyba tam tikrais maisto produktais;
(2)
siekiant sudaryti sąlygas sklandžiai ir sparčiai vykdyti šį planą, Sąjunga turėtų finansiškai paremti valstybes nares, kurios atlieka Komisijos rekomendacijoje nurodytą oficialią kontrolę;
(3)
remiantis po pirmųjų tyrimų atliktais skaičiavimais, vieno DNR tyrimo, skirto nustatyti, ar maisto produktų, kurie parduodami ir (arba) paženklinti nurodant, kad juose yra jautienos, sudėtyje yra arklienos, kaina - 120 EUR. Bendro Sąjungos finansavimo dalis, skirta koordinuotiesiems kontrolės planams, yra 50 %;
(4)
Centre Wallon de Recherches agronomiques (CRA-W) (Žanblu, Belgija) turi Europos Sąjungos etaloninės laboratorijos (toliau - EURL) statusą tyrimams, kurie yra svarbiausi vykdant šį koordinuotosios kontrolės planą, atlikti. Siekdama suderinti tyrimo metodą, naudojamą vykdant šį koordinuotąjį kontrolės planą, Komisija paprašė šio centro pagalbos. Tai yra papildoma užduotis, neįtraukta į galiojančią šio centro, kuris veikia kaip EURL, darbo programą. Apskaičiuota, kad šios papildomos užduoties išlaidos yra ne didesnės kaip 20 000 EUR ir jas 100 % turėtų atlyginti Komisija;
(5)
remiantis Europos Parlamento ir Tarybos reglamento (ES, Euratomas) Nr. 966/2012 (3) (toliau - Finansinis reglamentas) 84 straipsniu ir Komisijos deleguotojo reglamento (ES) Nr. 1268/2012 (4) 94 straipsniu, prieš prisiimdamos įsipareigojimą dėl išlaidų iš Sąjungos biudžeto, institucija arba jos įgaliotos valdžios įstaigos priima finansavimo sprendimą, kuriame išdėstomi pagrindiniai su biudžeto išlaidomis susijusio veiksmo elementai. Turėtų būti nustatyti tinkamumo kriterijai;
(6)
Sąjungos finansinis įnašas turėtų būti skirtas su sąlyga, kad buvo atlikti tyrimai ir analizė ir kad kompetentingos institucijos per šiame sprendime nustatytą laikotarpį pateikė visą būtiną informaciją. Administracinio veiksmingumo sumetimais visos išlaidos, kurioms atlyginti prašoma Sąjungos finansinio įnašo, turėtų būti nurodytos eurais. Turėtų būti nustatytas perskaičiavimo kursas išlaidoms, išreikštoms kita valiuta nei euras,
PRIĖMĖ ŠĮ SPRENDIMĄ:
1 straipsnis
Dalykas
1. Sąjunga prisideda prie valstybių narių išlaidų, patirtų vykdant Rekomendacijoje 2014/180/ES (toliau - Komisijos rekomendacija) nurodytą koordinuotąjį kontrolės planą, atlyginimo, neviršijant bendros didžiausios 145 440 EUR sumos.
2. Sąjunga prisideda prie Centre Wallon de Recherches agronomiques (CRA-W) (Žanblu, Belgija) išlaidų, patirtų tikrinant ir koordinuojant tyrimo metodą, skirtą nustatyti nedeklaruotų rūšių gyvūnams mėsoje ir mėsos gaminiuose, atlyginimo, neviršijant bendros didžiausios 20 000 EUR sumos.
3. 1 ir 2 dalyse nurodytos išlaidos finansuojamos pagal 17 04 03 biudžeto eilutę.
2 straipsnis
Tinkamos finansuoti valstybių narių išlaidos
1. 1 straipsnio 1 dalyje nurodytu Sąjungos įnašu atlyginama 50 % išlaidų, patirtų kompetentingoms institucijoms atliekant tyrimus, kad būtų įgyvendintas Komisijos rekomendacijos 1 punkte nurodytas kontrolės planas.
2. Sąjungos įnašas neviršija:
a)
vidutiniškai 60 EUR už vieną tyrimą;
b)
I priede nurodytų sumų.
3. Finansuoti tinkamos tik II priede nurodytos išlaidos.
3 straipsnis
Tinkamos finansuoti Centre Wallon de Recherches agronomiques (CRA-W) (Žanblu, Belgija) išlaidos
1. 1 straipsnio 2 dalyje nurodytu Sąjungos įnašu atlyginama 100 % išlaidų, patirtų atliekant užduotis, susijusias su tyrimo metodo, naudoto vykdant Komisijos rekomendacijoje nurodytą koordinuotąjį kontrolės planą, tikrinimu ir koordinavimu.
2. Finansuoti tinkamos yra šios išlaidos:
a)
išlaidos darbuotojams, paskirtiems vien tik arba iš dalies užduotims laboratorijose atlikti; šios išlaidos negali būti didesnės už faktinius darbuotojų atlyginimus kartu su socialinio draudimo įmokomis ir kitomis su atlyginimu susijusiomis teisės aktuose nustatytomis išlaidomis;
b)
išlaidos vartojimo prekėms, susijusioms su standartinių ėminių paruošimu;
c)
vežimo išlaidos;
d)
pridėtinės išlaidos, sudarančios 7 % a, b ir c punktuose nurodytų išlaidų sumos.
3. Apie išlaidas pranešama iki 2014 m. rugpjūčio 31 d. šio sprendimo IV priede nurodyta forma.
4 straipsnis
Tinkamumo finansuoti taisyklės
1. 1 straipsnio 1 dalyje nurodytas Sąjungos įnašas skiriamas įvykdžius šias sąlygas:
a)
tyrimai buvo atlikti laikantis Komisijos rekomendacijos sąlygų;
b)
valstybės narės Komisijai pateikė Komisijos rekomendacijoje nurodytą ataskaitą per joje nustatytą terminą;
c)
valstybės narės iki 2014 m. rugpjūčio 31 d. elektroniniu būdu pateikė Komisijai šio sprendimo III priede nurodytos formos finansinę ataskaitą.
2. Komisija, atsižvelgdama į neatitikties pobūdį ir mastą ir galimus Sąjungos finansinius nuostolius, gali sumažinti 1 straipsnyje nurodytą įnašo sumą, jeigu nėra įvykdytos 1 dalyje nurodytos sąlygos.
3. Komisijos prašymu valstybės narės pateikia patirtas išlaidas, kurias atlyginti prašoma pagal 2 straipsnį, patvirtinančius dokumentus.
5 straipsnis
Valiuta ir konvertavimo kursas
1. Valstybių narių išlaidos, kurioms atlyginti prašoma Sąjungos finansinio įnašo, nurodomos eurais, į jas neįtraukiamas pridėtinės vertės mokestis ir visi kiti mokesčiai.
2. Jeigu valstybės narės išlaidos nurodytos ne eurais, o kita valiuta, ši valstybė narė perskaičiuoja jas į eurus pagal naujausią valiutos kursą, kurį nustatė Europos Centrinis Bankas iki to mėnesio, per kurį valstybė narė pateikė paraišką, pirmos dienos.
6 straipsnis
Šis sprendimas yra finansavimo sprendimas, kaip nurodyta Finansinio reglamento 84 straipsnyje.
7 straipsnis
Šis sprendimas taikomas nuo Komisijos rekomendacijos paskelbimo dienos.
8 straipsnis
Šis sprendimas skirtas valstybėms narėms.
Priimta Briuselyje 2014 m. kovo 27 d.

Labels: 0
3
15
6